  Виталий Пронин Сарапулысь пиналъёслэсь заложнике шедьылэмзэс  15 ар ватыса возизы 35 ар талэсь азьло 17-тӥ декабре Сарапул городысь 12 номеро школа зуркак луиз. Армиысь пегӟем 2 пиос 10-тӥ «в» классысь 25 дышетскисез кырмизы. Кивалтӥсьёслы веразы: Америкае кошкыны ӧд юрттэ ке, пиналъёсты ыбыломы... Сарапулысь пиналъёс 1981-тӥ арын террористъёслэн ки улазы шедизы.Сарапулысь школаын та нуналэз туж ӟеч тодо на. Кутскиз со огдышем сямъя - ӵукна нылпиос, юр-яр карыса, калленэн кыстӥськизы классъёсазы. Ож дӥсен пырись егит пиос шоры пыр-поч учкись но ӧй вал. Ма, школае ӵем пыраллязы армиысь вуэм выпускникъёс. Асьсэос дышетӥсьёс соосты ӧтчаллязы: нылпиослы тунсыко ук армия сярысь кылзыны!Но та пиос мукетэсь вал: пельпумазы - автомат, кусказы - пурт, киосазы - боеприпасъёсын песьтэр. Дӥсяськемын нуш-нуш: бушлатэн, штанэн, гын сапеген. Нокыӵе кариськытэк, нокинэн вераськытэк, соос шаплы тубизы 2-тӥ этаже. Дышетӥсьёслэн кабинетсы дортӥ ортчыкузы, азязы потӥз школалэн кивалтӥсез Лев Лапин.- Тӥ мар кариськоды татын? - паймыса юаз Лев Александрович.- 10-тӥ классысь пиналъёсты частьысьтымы боеприпасъёсты лушкаллям, -  ӝот-ӝот  вераз огез солдат.13977-тӥ воинской часть сылӥз школа вӧзын. Соин Л. Лапин ӵемысь кылылӥз та выллем супыльтонъёсты. Номыр уродзэ малпатэк, пиосты ӧтиз:- Ойдолэ!10-тӥ «в» классын соку 6-тӥ урок мынэ вал. Ӧс куспысь 2 солдатъёсты адӟыса, боеприпасъёс ышем пумысен иворез кылыса, пиналъёс кушетскизы, аляктыны  ӧдъязы. Биологияя дышетӥсьсы Людмила Верховцева пиослы вазиськиз:- Туннэ ми выль темаез ортчиськомы. Лушкаськон сярысь вераськомы, урок быриз ке.Но Людмила Леонидовналэн уроксэ йӧнала нуэмез ӧз луы ини. Пиналъёс ӵаш потто. Солдатъёс классысь потӥзы вал. Но кӧня ке минут ортчыса, нош пыризы. Куаразэс юнгес карыса, ивортӥзы:- Лушкаськисьёс тӥ пӧлын. Милям приказмы вань: классысь нокинэ но кошкыны лэзёно ӧвӧл, прокурор школае вуытозь.Солдатъёс сыӵе оскымон вераськизы - Людмила Леонидовна но, пиналъёс но  соослы оскизы. Л. Верховцева, класслэсь усьтонзэ кельтыса, учительское кошкиз. Школаын соку нокин но ӧз на тоды, ожгар частьысь 2 солдатъёс пегӟизы шуыса.* * *17-тӥ декабре выжон уе ожгар частьлэсь ваньбурзэ утьыны потӥзы алигес вуэм  Саша Мельников но Ахмед Колпакбаев. Ма пумысен соослэн йыразы кышкыт малпан чилектэм - ротаязы вераны нокин ӧз быгаты. Но ваньзы адӟылӥзы: таослэн кылзы туж тупамын, Ахмед ялан ӟабыльтэ, нош Саша сое сак кылзэ. Берлогес ини шараяськиз: пиналъёсты заложнике кутон пумысен планзэс юлтошъёс сэрттӥллям-пертчиллям гаражысь грузовиклэн кабинаяз. Озьы пиос, постсэс кельтыса, лушкем вуизы школае.* * *Классысь Л. Верховцева потыса вуттӥз-а, ӧз-а - Ахмед ӧсэз ӵогаз, усьтонзэ кисыяз понӥз. Автоматсэ кияз кутыса, пиналъёслы лек шуиз:- Патронъёс - боевоесь! Ойдолэ, тодматском!Журналысь фамилиосты лыдӟыны ӧдъяз. Но тодматсконзэ  куспетӥ кароно луиз: ӧсэ школалэн кивалтӥсез йыгаськиз.- Ӧсэз усьтомы прокурорлы гинэ! - бадӟым куараен вераз Ахмед. - Кошке ӧс дорысь, сотэк ми ыбылыны кутскомы.Минут но ӧз ортчы, солдат вӧлдэтэ ыбылыны кутскиз. Пиналъёс куаляк луизы.  Кин  парта сьӧры ватӥськиз, кин йыр бордаз кырмиськиз. Ваньзы валазы: солдатъёс уг лӧптыло, син куспын адямиез быдтозы. Ахмед куриз соосты класслэн огпал сэрегаз пуксьыны, укноосты картонэн шобыртыны. Пӧлысьтызы огзэс - Миша Перевощиковез - ӧс сьӧры поттӥзы. Мишалэн кияз соку вал бумага. Отчы солдатъёс гожтӥллям: «Милемлы кулэ Америкае потон понна документъёс. 24 час куспын соосты ӧд дасялэ ке, пиналъёсты ыбыломы!»* * *Заложнике кырмем дышетскисьёс сярысь ивор вакчи дыр куспын Москваозь вуиз. КГБ-ысь кивалтӥсьёс, милиционеръёс, ожгарчиос шаплы котыртӥзы школаез.Нош со вискын Ахмед нылпиослы вераса пукиз: пиналъёсты заложнике кутон - малпанъёстэ улонэ пыӵатыны ӟеч амал... Льӧль малпанъёсаз выем солдат зуркак луиз: школа радио пыр кыӵе ке воргоронлэн ӝот-ӝот куараез кылӥськиз:-  Ахмед, тӥляд куронъёсты сярысь ми тодӥськомы. Ми соосты одно ик быдэстомы. Нылпиосты гинэ эн исалэ!Со нуналэ пиналъёс понна дыр дугдӥз кадь. Жадемын, кӧтсы сюмамын. Я огез, я кыкез сьӧросэ куриськыны ӧдъязы. Ахмед, соосты, радио пыр вераськонъёсты кылзыса, эшшо но керӟег луиз. Пиналъёс шоры черекъяса, ӧс борды султӥз. Кылзӥськиз, кинъёс со сьӧрын ветло, ма сярысь кенешо.Мельников ассэ туж шыпыт возиз. Заложникын пиналъёс 16 час улӥзы. Та дыр куспын со 10 кыл но ӧз вера, дыр. Озьы ке но пиналъёс сое ас палазы карыны ӧз быгатэ: солдат Ахмедлэсь гинэ кылзӥськиз.- Ярам, Колпакбаев небыт кариськиз, - тодаз вае та спецоперациен кивалтӥсь, соку КГБ-ысь егит капитан Владимир Орехов. - 2-3 пиналъёсты сьӧросэ лэзьяны кутскиз. Но кышкатъяз: ӧд берытске ке, ваньзэс ыбылом. Зэм, та нылпиосты быгатӥськомы вал ас бордамы кельтыны. Но соку Ахмед милемлы оскемысь дугдысал. Пусйымон: нылпиос ваньзэ валазы, асьсэды сэзь возизы.Орехов ӧсэ йыгаськиз. Ахмедлы ӵектӥз синмысь синме кенешыны. Солдат пумит ӧз луы. Классысь тылэз кысыса, Ореховез пуктӥз нырысетӥ парта сьӧры. Ныр улаз ик автоматсэ урдӥз. Капитан валэктӥз: паспорт дасяны дыр кулэ луоз, но эн сюлмаськы - ачиз министр документъёсты тӥледлы сётоз.Та кылъёс Ахмедлы оскон пыӵатӥзы: Америкае кошкыны малпанэз одно ик быдэсмоз. Соин ик пумит ӧз луы классысь 14 нылашез поттыны. Уйин 12 час котырын паспортъёс дасесь вал. Орехов вазиськиз:- Лэзе вань пиналъёсты. Мон ачим тӥледын аэропортэ мыно. Тӥледлы кошкыны юртто.Колпакбаев но, Мельников но капчияк шокчизы. Автоматсэс ӝӧк вылэ понӥзы гинэ... ожгарчиос соосты кырмизы.* * *Та кышкыт учыр бере 10-тӥ «в» классысь котькуд пиналлы Москваысь ЯК-40 самолётэн вайизы часъёс, бадӟым коробкаен кампетъёс. Татьяна Смолина тодаз вае:- Мар милемын луиз, валамы берло гинэ. Ярам, начально-военной подготовкая урокъёсмы вал. Отын милемлы валэктылӥзы, кызьы астэ возёно, кулон но улон вискы шедьыку, ма кароно, ыбылэм куара пельёсты медаз ӵокса шуыса...Пиналъёс 4 часын ӵукна бандитъёс киысь мозмытэмын вал. Ог 4 час ортчыса, соос нош дышетскыны школае вуизы. В. Ореховлы тау карон кылъёсынызы альбом кузьмазы.Альбомез туннэ вытъёсъя службаысь генерал-лейтенант Владимир Викторович синчеберзэ кадь уте. Пӧртэм пумиськонъёсы сое сьӧраз кутэ. Шуэ:- 35 ар талэсь азьло «теракт» но «заложник» кылъёс вылесь вал ай. Жаляса верано, та вакытэ соос улонамы котькуд нунал чузъясько. Соин ик котькудмылы туннэ сак луоно.Кышкасьтэм луэмез понна Кун Кенешлэн Тӧроез Владимир Невоструев В. Ореховлы Таукарон сётӥз, шуныт кылъёссэ вераз. Сарапулысь учырез шарае поттыны лэземын ӧй вал. Но туннэ сое ас синмын учкыны луэ ини - Ижысь проектъёсъя «Лифт» штабын усьтӥськиз та терактлы сӥзем адӟытон. Отын ик тодматскыны луоз В. Ореховлэн «Жизнь с открытой датой» книгаеныз.Ольга Корепанова  